**ARMELE DACILOR**

*„Este vorba de un popor care prin strămoşii săi îşi are rădăcini de patru ori milenare aceasta este mândria şi aceasta este puterea noastră”,* spunea marele istoric Nicolae Iorga, subliniind momentele de măreţie şi glorie a strămoşilor noştri, intrate pentru eternitate în „cartea de căpătâi” a devenirii noastre istorice.

Ideea fundamentală desprinsă din multitudinea de scrieri istorice ale unor cronicari, cărturari, istorici şi savanţi – Dimitrie Cantemir, Nicolae Iorga, Vasile Pârvan, A.D. Xenopol, Dimitrie Onciul, B.P. Haşdeu – o constituie faptul că istoria strămoşilor noştri geto-daci este istoria unui popor plămădit unitar şi statornic în una şi aceeaşi vatră de viaţă, unde a locuit neîntrerupt, a zămislit valori materiale şi spirituale de profundă originalitate şi trăinicie, intrate de mult în patrimoniul culturii universale.

Dintre cele peste 100 de triburi trace, aşezate în spaţiul tracic, cuprins între Dunărea de mijloc, Marea Egee, vestul Asiei Mici, mlaştinile Pripetului, estul Mării Negre şi Boemia, se poate spune că dacii sau geţii reprezintă nucleul avansat al numerosului neam al tracilor. Aşa cum scria geograful antichităţii Ptolomeu, ei erau aşezaţi în ţara care *“se mărgineşte la miazănoapte cu acea parte a Sarmaţiei europene care se întinde de la muntele Carpatos până la cotitura pomenită a fluviului Tyras, la apus cu iazigii metanaşti, pe lângă râul Tibiscos, iar la miazăzi cu acea parte a fluviului Dunărea care merge de la vărsarea râului Tibiscos până la Axiopolis, de unde, până la Pont şi la gurile sale, Dunărea se numeşte Istru”.* Oamenii de ştiinţă, cercetători în domeniul istoriei au acordat o atenţie deosebită neamului tracilor, *“cel mai numeros din lume după cel al inzilor”,* scria istoricul Herodot. Creatori ai unei civilizaţii comparabilă cu cea miceniană, consideraţi de către Homer cu nimic mai prejos grecilor, chipul tracilor se reliefează distinct din marele peisaj etnic al popoarelor antichităţii prin unitatea demografică, economică şi spirituală.

Dacii apar mai târziu în istorie decât geţii. Strabo aminteşte de existenţa geţilor pe malul nordic al Dunării, stabilind următoarea deosebire între geţi şi daci: *“Geţii sunt aceia care se înclină către Pont şi răsărit, Dacii aceia ce vin către Germania şi izvoarele Istrului. Partea superioară a fluviului care stă către izvoarele lui, până la cataracte (Porţile de Fier), se numeşte Danubiu şi trece mai ales pe lângă daci, partea inferioară până la Pont, de care sunt vecini geţii, se numeşte Istru”.* De aici, se vede că geţii locuiau mai către Pont, de la cataracte în jos, prin urmare, în Muntenia, poate, şi prin Moldova, dacă luăm în considerare numele de pustia geţilor, dat de Strabo regiunii dintre Istru şi Boristene. Dacii, din contră, trebuiau să locuiască mai în spre apus şi anume în partea muntoasă a ţărilor din stânga Istrului, de la cataracte în sus, deci prin Banat şi Transilvania. Aceeaşi indicaţie generală a locuinţei dacilor ne-o dă şi Plinius care arată că *“câmpia şi şesurile sunt ocupate de iazigii sarmaţi, munţii însă şi pădurile până la râul Patissus, de dacii cei alungaţi de iazigi din câmpie”.*

Geţii şi dacii erau două ramuri ale aceluiaşi popor, căci Strabon spune cu siguranţă că *“Geţii şi cu dacii vorbeau aceeaşi limbă”,* iar Justin arată că *“Dacii sunt din sămânţa geţilor”,* iar Pliniu adaugă că *“acei geţi care au început a locui în Dacia, s-au numit şi daci”.* Dio Cassius va adeveri şi mai mult această amestecare a numelor sub care erau cunoscute aceste popoare “Îi numesc daci, spune el, căci aşa se numesc ei înşişi şi cu acelaşi nume sunt desemnaţi de romani, deşi nu-mi este necunoscut că ei sunt numiţi geţi de unii dintre elini, nebăgând de seamă de spun bine sau rău. Eu însă ştiu că geţii locuiesc dincolo de Haemus, lângă Dunăre”. Chipurile lor, săpate cu aproape două milenii în urmă pe Columna traiană, ne indică unele asemănări somatice şi de ţinută vestimentară cu ale locuitorilor care trăiesc şi astăzi în diverse zone geografice ale ţării: *„Trăsăturile feţei, detaliile costumului amintesc veşmântul şi fizionomia ţăranilor români din Carpaţi, de statură înaltă, robuşti, cu nas arcuit, cu ochii înfundaţi în orbite, cu sprâncene dese, cu barba zbârlită, încrâncenaţi”,* nota francezul Abdolonyme Ubicini. Îmbrăcămintea bărbaţilor daci consta în pantaloni largi şi lungi până la capută, unde erau legaţi cu o sfoară. În picioare purtau un soi de opinci prinse cu nojiţe, capul la nobili era acoperit cu un soi de căciulă frigiană, cu corpul acoperit cu o tunică lungă până la genunchi şi încinsă peste brâu, iar, pe deasupra, era aruncată o manta fără mâneci, prinsă pe umăr cu o agrafă. Femeile aveau două tunici, una lungă până în călcâi şi alta, deasupra, până la genunchi, prinsă într-o agrafă la piept, iar pe cap purtau o legătoare care le acoperea părul cu totul.

Religia geţilor, deşi la începutul ei politeistă ca acea a tuturor tracilor, s-a schimbat prin învăţăturile lui Zamolxis, într-o religie reflexivă. Zamolxis, propagatorul credinţei, fu adorat el însuşi mai târziu ca zeu. Numele zeului sub care învăţase pe poporul său a se închina, se chema Gebeleizis.

Geto-dacii au folosit scrisul, numeroase inscripţii pe vase descoperite atestă acest lucru, plus inscripţia de pe un vas de cult descoperit la Sarmizegetusa – Decebalus Per Scorilo – cu litere latine. Limba geto-dacilor era de tip tracic – mai exact, un dialect, o variantă zonală a acestei limbi. Ea era distinctă de celelalte grupe lingvistice indo-europene, dar mult apropiată de acea vorbită în sudul Dunării: iliro-moesica. Strabo, marele istoriograf-geograf, ne informează că fiind şi ei traci *„geţii vorbeau aceeaşi limbă cu tracii”.* Numeroşi, constituiţi în puternice formaţiuni politice, locuind un teritoriu întins şi generos din punctul de vedere al al bogăţiilor solului şi subsolului, geto-dacii au atins un nivel economic ridicat în acea perioadă istorică şi au trezit interesul Imperiului Roman. Atât din însemnările lui Herodot, cât şi ale lui Ptolomeu, completate de medicul grec al Împăratului Traian, Criton, rezultă că agricultura era ramura cea mai importantă a economiei geto-dace, din aceleaşi izvoare reiese şi marea dezvoltare a apiculturii şi viticulturii.

Cultura materială şi spirituală a geto-dacilor, ramura de nord a tracilor, atinsese acea treaptă în evoluţia sa istorică ce impunea făurirea statului centralizat, fapt realizat în secolul I î.Hr. Personalitate proeminentă a lumii antice, Burebista rămâne una dintre marile figuri ale istoriei poporului român şi a lumii antice în contextul istoric în care s-a format statul centralizat şi independent.

Către sfârşitul mileniului I î.Hr. pe scena istorică sud-est europeană apar *dacii*. Ei sunt amintiţi de numeroase surse literare şi confirmaţi de săpăturile arheologice. Pentru a duce campanii militare de anvergură împotriva bastarnilor, celţilor, grecilor, sarmaţilor şi romanilor, dacii aveau nevoie de o armată şi un armament corespunzător cerinţelor luptătorilor din acea perioadă. Oastea dacilor era compusă din pedestraşi (oameni de rând – *comati*) şi călăreţi (cei mai mulţi dintre ei din categoria nobililor – *tarabostes* sau *pileati*).

***Armele dacilor*** se pot înscrie printre elementele care pot ilustra gradul lor de civilizaţie. Cercetările au dovedit că cele mai vechi piese de fier descoperite la noi datează din Hallstatt A, (sec. 12 î.Hr..) existând indicii că reducerea şi prelucrarea se făceau pe loc, fapt dovedit cu certitudine pentru faza următoare (Hallstatt B). Despre numărul şi felul armelor dacice se poate vorbi pe baza câtorva monumente sculpturale romane (Columna lui Traian, Monumentul de la Adamclisi, inscripţiile de la Carlisle-Anglia sau de la Grădiştea de Munte).

Armele dacilor au fost împărţite în două tipuri principale: *ofensive* (spada, falxul, pumnalul de luptă – sica, lancea, suliţa, toporul, arcul şi săgeata) şi *defensive* (scutul, coiful, cămaşa de zale şi platoşele din piele).

***Spadele****.* Imaginile din arta sculpturală romană, precum şi descoperirile arheologice arată că aceasta era principala armă ofensivă. La daci, spadele sunt de doua feluri: lungi, de tip celtic, și scurte, de tip gladius. În plus, în zona munților Orăștiei s-au găsit și spade cu mâner lung, folosite cu ambele mâini. Spadele aveau două tăişuri şi vârfuri ascuţite, cu lăţimea lamei în jur de 4-6 cm. Lungimea acestora era în medie de 75-95 cm, din care mânerul aveau până la 20 cm. Unele dintre ele aveau şi canal de scurgere a sângelui. Erau utilizate atât pentru lovituri de tăiere, cât şi pentru împungere. Mai există un tip de spadă dreaptă, cu un singur tăiş. Aceasta are lama dreaptă, făcând parte din categoria spadelor scurte (50-55 cm), cu mâner de 10 cm, deci pentru o singură mână.

Se presupune că ***secera***este o invenţie nord-tracică, fiind un cuțit mare, încovoiat, având centrul de producere în interiorul arcului carpatic, din care seceră, ulterior s-a dezvoltat arma naţională a dacilor -*FALX DACICA* - sabia încovoiată.

***Falxul*** (subst. feminin; *falces*, la plural), este un soi de seceră, ceva mai mică decât săbiile lungi şi curbe sarmatice, care în antichitate desemna toate obiectele (seceră, cosor, coasă, cange) de formă şi mărimi diferite care aveau în comun tăişul pe partea interioară a lamei. Este arma tipică de luptă a dacilor, drept pentru care apare figurată pe numeroase monumente şi pe monede imperiale din secolele II-III d.Hr. Ilustrarea ei abundă şi pe scenele de pe Columna lui Traian de la Roma. Puţinătatea exemplarelor găsite în site-urile arheologice arată importanţa pe care o aveau ca pradă de război. Este foarte probabil ca, la origine, *Falx Dacica* să fi fost o simplă unealtă, folosită la recoltarea păioaselor, care să fi evoluat, datorită dublului rol al ţăranului dac, nevoit adesea să lase muncile cîmpului şi să apuce armele. Acesta este şi motivul pentru care *falxul* este o armă folosită îndeosebi de către pedestrime. Apariţia sabiei curbe în forma ei consacrată coincide cu trecerea de la epoca bronzului la cea a fierului, metal mult mai potrivit pentru o astfel de armă-unealtă. Această armă este răspândită în toate ţinuturile geto-dacilor, fiind exportată şi în lumea celto-germană şi sarmatică. Avea lama lungă şi îngustă, ascuţită pe partea concavă şi prevăzută cu un mâner de lemn sau de os. Unele exemplare descoperite prezintă şanţuri de scurgere a sângelui şi încrustaţii pe lamă. Varianta mai scurtă se numea *Sica* (în limba dacă), iar cea lungă (cu o lungime medie între 0,60-0,70 cm) se numea *Falx* (în limba latină). Falxul în sine este o armă înspăimântătoare: lama curbată, asemenea unui cosor, aşezată la capătul unui mâner de lemn se dovedea a fi o armă mortală în mâinile unui luptător bun şi toate populaţiile care înconjurau ţara dacilor au învăţat să se teamă de ea. Acţiunea de tăiere se făcea printr-o mişcare de lovire şi tragere. Tăierea era amplificată de folosirea ambelor mâini. Din cauza ciocului care rezulta din curbură şi a mânerului lung, putea pătrunde prin coifuri şi armuri, provocând răni grave sau producând comoţii cerebrale în cazul loviturilor la cap. Luptătorii foloseau de obicei falxul pentru a-şi croi o cale prin unităţile inamice compacte, dar puteau lupta la fel de bine şi împotriva cavaleriei uşoare datorită lungimii falxului. Cei înarmaţi cu falxuri, care se asemăna ca mod de folosire cu romphaia tracică, luptau în unităţi mici, având ca dispozitiv de luptă modelele scitice de triunghi cu vârful înainte. Deoarece aveau nevoie de spaţiu pentru a-şi folosi armele cât mai avantajos, nu foloseau decât rar scuturi, căci acestea i-ar fi incomodat. De obicei, ei luptau cu pieptul gol şi numai cu o scufie pentru protecţie. Faptul că putea cauza răni grave sau amputări, a generat atâta teamă în rândul soldaţilor romani, încât un grup special de legionari purtau armuri la braţe şi picioare şi erau oponenţi ai luptătorilor cu falxul. În urma tot mai deselor întâlniri ale romanilor cu mânuitorii de Falx-uri, a făcut ca armurierii romani să adauge două benzi transversale de metal pe coifurile soldaţilor pentru a putea rezista loviturilor năucitoare.

***Pumnalele*.** Ovidiu Nasso, poetul exilat la Tomis, scria: *„dacul este gata în fiecare clipă să producă răni cu cuţitul, care este purtat de orice bărbat lângă şold”.* Aceste pumnale sunt de două categorii: cu lama dreaptă şi curbă (*sica*). Au lungimi între 23 şi 26 cm. Şi aceasta se caracterizează prin muchia interioară ascuţită a lamei, fiind ideală pentru lupta de aproape, mai ales în încleştările unde distanţa faţă de inamic este minimă.

***Lăncile şi suliţele*.** Ca număr, sunt cele mai răspândite arme dacice. Diferenţa dintre ele constă doar în dimensiunea lamelor: suliţele, ca arme de aruncat, erau ceva mai mici (15-20 cm), pe când lamele lăncilor ating deseori 30 cm.

***Toporul (securea de luptă).*** Acest tip de armă apare atât pe Monumentul de la Adamclisi, cât şi pe Columna lui Traian sau în descoperirile arheologice. Lungimea acestora este de 14-33 cm.

***Arcul şi săgeţile.*** Arcul era utilizat în calitate de armă universală: de luptă şi de vânătoare. Ca o dovadă a utilizării de către daci a acestei arme sunt numeroasele vârfuri de săgeţi descoperite în aşezări sau în mormintele de la periferia lumii dacice, cât şi unele scene de pe Columnă. Sursele literare mărturisesc că dacii utilizau arcul de tip „scitic”, termen destul de relativ, deoarece asemenea arcuri erau răspândite la multe popoare. Dimensiunile acestor arcuri nu erau prea mari, în stare întinsă având 60-80 cm.

Ca armă defensivă este de menţionat ***scutul*.** Despre existenţa acestuia la daci mărturisesc numeroasele scene de pe Columnă, metopele de la Adamclisi, cât şi numeroase descoperiri arheologice (părţile metalice ale acestora). Acesta era utilizat atât de nobilimea călare cât şi de pedestrime. Dacii utilizau cu precădere scuturile ovale, bogat ornamentate; partea de lemn era acoperită cu piele, peste care veneau părţile metalice (umbo-ul, parte centrală a scutului şi banda exterioară, tot din fier). Dimensiunile acestora aveau un raport de 2:1 faţă de luptător.

***Armuri de solzi.*** Fac parte din armamentul de protecţie al cavaleriei şi/sau infanteriei grele (luptători în armuri). Reprezentau nişte cămăşi metalice pentru călăreţi şi uneori acoperământ pentru cal, confecţionate din plăci de bronz şi din fier (segmente). Au o lungime de 2,5 – 3,5 cm şi o lăţime de 1 – 1,5 cm. Sunt destul de variate, în funcţie de preferinţele comanditarului: de formă ovală cu vârf drept (cu două sau patru orificii), de formă dreptunghiulară, cu două orificii pentru fixarea segmentelor, situate vertical pe partea superioară şi inferioară.

Subliniind continuitatea neîntreruptă a poporului român în vatra strămoşească, marele scriitor Liviu Rebreanu, cu profunzimea gândirii sale asupra devenirii noastre istorice scria: *„România cu Dacia de odinioară sunt congruente nu numai în privinţa configuraţiei geografice, dar şi a configuraţiei etnografice româneşti. Acest fapt sigur, această evidenţă bătătoare la ochi ar trebui să puie pe gânduri, dacă nu să-i dezarmeze, pe apostolii interesaţi ai discontinuităţii româneşti în propria noastră ţară. Ce argument de continuitate poate fi mai plauzibil decât existenţa aceluiaşi popor, pe aceleaşi locuri, după două mii de ani?”*

**Bibliografie**

1. Daicoviciu, Hadrian - *Dacia de la Burebista la cucerirea romană*, Editura Dacia, 1972;

2. Glodariu, Ioan; Iaroslavschi, Eugen - *Civilizația fierului la Daci: (sec. II î.e.n.-I e.n.),* Editura Dacia, 1979;

3. Popescu, Alexandru - *Cultura geto-dacă,* Editura Științifică și Enciclopedică, 1982;

4. Petrescu - Dîmbovița, Mircea - *Scurtă istorie a Daciei preromane*, Junimea, Iași, 1978;

5. Russu, I.I - *Dacia si Pannonia Inferior în lumina diplomei militare din anul 123*, Editura Academiei Republicii Socialiste România, București, 1973.